XIX դարի փոստային կայան (Ակսայ)

XIX դարի փոստային կայան (ռուս.՝ Почтовая станция XIX века), ճարտարապետական համալիր, Ռոստովի մարզի Ակսայ քաղաքի թանգարան, որը հիմնադրվել է 1992 թվականին։


== Նկարագրություն ==
Մտնում է Ակսայի ռազմապատմական թանգարանի կազմի մեջ։ Թանգարանը համագործակցում է քաղաքի կրթական հաստատությունների, կազմակերպությունների և ձեռնարկությունների հետ։ Այցելուների համար կարդացվում են քաղաքի պատմության և Դոնի երկրամասի մասին դասախոսություններ, կազմակերպվում են էքսկուրսիաներ, տարբեր միջոցառումներ։
Փոստային կայանը բնակելի և տնտեսական շինություններից բաղկացած ճարտարապետական համալիր է, գտնվում է Ակսայ քաղաքի կենտրոնում, Դոնի նախկին գետանցարանի մոտ։ Թանգարանն ունի մի քանի մշտական ցուցադրություն, որոնք գտնվում են թանգարանի շենքում։
Թանգարանը վերստեղծում է XIX դարի փոստային կայանի բնորոշ տեսքը։
Թանգարանի տարածքում գտնվում են.

փոստային վերակացուի տունը,
հյուրանոցի շենքը,
ջրհոր,
կառքամառան,
զրուցարան հանգստի համար։Կայանը Ռուսաստանի մշակութային ժառանգության օբյեկտ է։


== Ցուցադրություններ ==
Թանգարանի կենտրոնական ցուցահանդեսը` «Ակսայի փոստը», հյուրերին ծանոթացնում է ստանիցայի փոստի պատմությանը։ Փոստն այստեղ գործել է դեռևս XVIII դարում և եղել է ժամանակակից ավտոկայանների նախատիպը։ Այստեղ շուրջօրյա ընդունել են հանրակառքերն ու կառքերը։ Թանգարանի շենքում վերստեղծվել է փոստային կայանի ինտերիերը։
Թանգարանի տարածքում գործում են հետևյալ մշտական ցուցադրությունները.

«Ակսայի հին տարեգրություն»  ցուցահանդես, որտեղ ներկայացված են հնագույն բույսերի և կենդանիների քարացուկներ և մնացորդներ, նաև քարի դարի, բրոնզի դարի, երկաթի դարի և միջնադարի հնագիտական գտածոներ, որոնք հայտնաբերվել են Ակսայ գետի ավազանում
կառքամառանի շենքում և բակում ցուցադրվում է XIX դարի վերջի -  XX դարի սկզբի կենդանաքաշ տրանսպորտի հավաքածուն` սայլեր, սահնակներ, կառքեր, ֆաետոններ և սայլակառքեր։


== Տոներ ==
Ամեն տարի հունիսի առաջին շաբաթ օրը փոստային կայանում տեղի է ունենում «Պուշկինյան տոն» ի պատիվ Ակսայ ստանիցա 1820 և 1829 թվականներին Ալեքսանդր Պուշկինի այցելության։


== Պատմություն ==
Թանգարանն աշխատում է սկսած 1992 թվականից։
Ակսայի փոստային կայանով տարբեր տարիներին անցել են Ալեքսանդր Պուշկինը, Միխայիլ Լերմոնտովը, Ալեքսանդր Գրիբոյեդովը, Լև Տոլստոյը, Ալեքսեյ Տոլստոյը, Նիկոլայ I-ը, Ալեքսանդր I-ը, Ալեքսանդր II-ը, Պյոտր Չայկովսկին, Նիկոլայ Ռաևսկին, աքսորյալ դեկաբրիստները և Ռուսական կայսրության այլ նշանավոր գործիչներ։
1985 թվականին ներկայիս թանգարանի մուտքի մոտ բացվել է «Գետանց» հուշարձանը, որը թեք պատվանդանի վրա զինվորական բեռնատար մեքենա է։  Մեքենայի մոտ` պատվանդանին, տեղադրված են զենիթային թնդանոթներ։ Հուշարձանը կանգնեցվել է Հայրենական մեծ պատերազմի իրադարձությունների հիշատակին։ 1941-1943 թվականներին Ակսայսկայա ստանիցան երկու անգամ օկուպացրել են գերմանա-ֆաշիստական զավթիչները։ Այստեղ թեժ մարտեր են ընթացել։ 1942 թվականին 485-րդ հրետանային գնդի 3-րդ դիվիզիոնի զենիթային մարտկոցը պաշտպանել է քաղաքի բնակիչների Դոն գետով տարհանումը։


== Պատկերասրահ ==

		
		
		
		
		


== Ծանոթագրություններ ==


== Արտաքին հղումներ ==
Город Аксай. Объекты туризма. Туризм в Донском крае. Портал «Донские зори»; Борис Панасюк. Проверено 3 июля 2017.
История образования Аксайского района. Район: История. Ростовская область, г. Аксай: Администрация Аксайского района.
Аксайский музей «Почтовая станция XIX века». Путеводитель: Достопримечательности: Россия — Юг: Ростовская область. М.: Туристический портал «В отпуск.ру».